- Den larmer virkelig meget, og man kan høre den et godt stykke væk. Indsatsleder ved Nordjyllands Beredskab, Jes Caspar Mortensen, har netop været til en noget anderledes opgave end vanligt. Ved Rostrupvej 12 i Hobro har en vindmølle mistet sin bremsekraft, og vingerne suser dermed rundt med op mod 350 kilometer i timen. De høje hastigheder er målt ved vingespidserne. - Den drejer tre gange så hurtigt rundt som de andre vindmøller derude. Jeg har talt med et par montører, som var derude, og de fortalte, at bremserne simpelthen var stået af. De kunne ikke gøre noget for at stoppe den, siger Jes Caspar Mortensen til TV2 Nord. Området afspærret Klokken 14.52 fik Nordjyllands Beredskab meldingen om den ustyrlige vindmølle. Efter at have talt med montørerne ved vindmøllen har man spærret noget af området af, og en bil er sat på tværs af den nærmeste grusvej. Nærmeste hus er omkring 800 meter fra vindmøllen, og der er dermed ingen fare for ejendommens beboere. - Det er et øde område med marker omkring, så der er ikke nogen, som færdes omkring vindmøllen. Sandsynligheden for at vingerne falder af er ikke stor, og hvis det sker, så vil ingen være tæt nok på, til at det vil være farligt, oplyser Jes Caspar Mortensen. Der er ikke nogen ved vindmøllen nu, da man ikke kan gøre noget for at stoppe den. I morgen tidlig når det er lyst, vil montørerne prøve at komme op i vindmøllen. Vejrudsigten siger, at vinden løjer af henover natten og i morgen, så dermed vil vindmøllen måske også stoppe af sig selv. Nordjyllands Beredskab regner med, at de ikke har mere at gøre i Hobro, medmindre der sker en ny udvikling. - Der er umiddelbart ikke brandfare forbundet med den her opgave, men selvfølgelig er der nogle sliddele i vindmøllen, som måske kan blive overophedet. Hvis den skulle begynde at brænde, så kan vi alligevel ikke slukke i den højde, og som sagt så er der ikke nogen bebyggelse i området, så ingen vil være i fare, siger Jes Caspar Mortensen.

Opsummering:
En vindmølle ved Hobro har tabt kampen til blæsten. Dens bremser er gået i stykker, og den kan ikke stoppes, før vinden lægger sig.